Arne Melchior (CD), 2000-11-28:
Til hr. Keld Albrechtsen: Jamen selvfølgelig kan jeg da sætte mig ind i og forstå, at provokationer provokerer, og jeg støtter dem ikke.
Jeg ønsker ikke, at nogen skal foretage dem.
Jeg tager til enhver tid - og det har hr. Keld Albrechtsen hørt mig sige utallige gange, og jeg gør det alle steder, når de ting kommer på tale - afstand fra fundamentalister, herunder altså provokatører, der lader målet hellige midlet, uanset hvilken nation eller religion de måtte tilhøre.
Det kan der slet ikke være tvivl om.
Og der er forekommet provokationer, også ulovlige og uanstændige sådanne.
Det er jeg da slet ikke spor i tvivl om.
Det har jeg aldrig benægtet.
Så vil jeg sige til hr. Holger K. Nielsen om bosættelserne: Jeg læser altså den tekst, vi har fremsat, og som CD er medforslagsstiller til, som en klar afstandtagen fra kommende bosættelser, ligesom jeg tager afstand fra en del af dem, der er etableret, men ikke alle uden undtagelse, for så enkelt er det ikke.
Det ville vi behøve nogle timer til at diskutere for at få det klart, men jeg ved, at det er EU's og Danmarks politik at gøre det, og det dækker jeg og CD ind.
Men derfor har jeg lov til at have et mere varieret syn på det, og det tror jeg er nødvendigt, hvis man vil være rigtig ærlig også over for denne svære del af problematikken.
Hr. Holger K. Nielsen siger, at jeg vender tingene på hovedet, når jeg dels kritiserer, at hr. Sharon gik op på Tempelbjerget den dag, dels at Arafat løslod Hamas-terrorister.
Jeg synes ikke, at det er at vende tingene på hovedet: Bege dele er forekommet.
Jeg har forklaret begge dele, så godt man nu kan nå i denne her taletid, vi holder os, og som vi skal have.
Det må stå for hr. Holger K. Nielsens egen
regning
Jeg synes, at jeg har beskrevet tingene reelt og korrekt.
Jeg har kritiseret, at hr. Sharon tog den tur, skønt han altså havde anmeldt det til pågældende myndighed på stedet og fået det godkendt.
Det kan da ikke være lige så slemt som at løslade fængslede terrorister, der har begået og nu på ny begår de allerværste voldshandlinger.
Hr. Sharon krummede altså ikke en lillefingernegl på nogen, da han gik op på Tempelbjerget.
Så taler hr. Keld Albrechtsen om den internationale forfærdelse, som skuddene på Fælledvej medførte
: Den har jeg altså ikke lagt mærke til.
Jo, der er da nok nogle uden for Danmarks grænser, der har været forfærdede, men at det skulle være en international forfærdelse, det har jeg altså ikke hørt noget om før nu, og det tror jeg simpelt hen ikke.
Vi selv har jo for øvrigt undersøgt disse begivenheder i tre ganske store og nogenlunde kvalificerede og meget langvarige undersøgelser, og vi er ikke kommet til noget resultat af det endnu.
Så jeg kan slet ikke se nogen mening i at sige det
Så vil jeg sige til hr. Keld Albrechtsen: At børn på 8 og 9 og 10 år af egen drift går ud og demonstrerer, det tror hr. Keld Albrechtsen vel ikke selv på?
Men når de er blevet drevet til det og oplært til det som 7-10-årige - en tidligere ordfører var inde på, at man jo belærer dem om, at det for dem gælder om at blive af med livet hurtigst muligt, for så kommer de på ekspresbillet til Paradis - så bliver de selvfølgelig ved med det, når de er 15 og 17 år, det er da helt klart.
Så er der spørgsmålet om bosættelserne: Jeg er ikke i stand til over én bank at tage klart afstand fra dem alle sammen.
Der kan jo bo mange slags mennesker alle steder.
Det skal altså huskes, at Israel gennem 45 år har været omringet af fjender, som for enhver pris ville kaste landet ud i havet, og som erklærede at ville gøre det, og som forsøgte på at gøre det gang på gang.
Det er altså en anden situation.